b'\n_START_ARTICLE_\nD\xc5\xbeamija Fethija u Teo\xc4\x8daku\n_START_PARAGRAPH_\nD\xc5\xbeamija Fethija, dio prirodno-graditeljske cjeline Starog Teo\xc4\x8daka. Za razliku od ostataka tvr\xc4\x91ave tj. utvr\xc4\x91enog grada,  od kojeg je ostala samo stara oronula kula, d\xc5\xbeamija je obnovljena. D\xc5\xbeamija je podno tvr\xc4\x91ave, kao i ni\xc5\xa1ani iz osmanskog perioda te osam kamenih granitnih kugli. Objekti \xc4\x8dine prirodno-graditeljsku cjelinu odnosno povijesno podru\xc4\x8dje jer su d\xc5\xbeamija, stari ni\xc5\xa1ani i kamene kugle u podno\xc5\xbeju srednjovjekovnog grada. Ostatci srednjovjekovnog grada trebaju hitnu sanaciju, jer su o\xc5\xa1te\xc4\x87eni i zapu\xc5\xa1teni. Kompleks je dosta neistra\xc5\xbeen. Predstavnici Zavoda za za\xc5\xa1titu i kori\xc5\xa1tenje kulturno-povijesnog i prirodnog naslije\xc4\x91a Tuzlanske \xc5\xbeupanije podnijeli su 2016. godine peticiju za progla\xc5\xa1enje prirodno-graditeljske cjeline Stari grad Teo\xc4\x8dak nacionalnim spomenikom Bosne i Hercegovine. Prije rata bila je pod za\xc5\xa1titom dr\xc5\xbeave, od 1959. godine. Ni za tvr\xc4\x91avu ni za d\xc5\xbeamiju nema jasnih izvora kad je podignuta. Izvjesno je da je podignuta poslije gradnje tvr\xc4\x91ave. Starija moderna historiografija dr\xc5\xbeala se da je podignuta 1548. za vladavine sultana Bajazida II.. Novija istra\xc5\xbeivanja donijela su neke podatke da je mo\xc5\xbeda podignuta za vrijeme vladavine Mehmeda II. Fatiha 1451. godine, \xc5\xa1to je u oprjeci s podatcima koji su i danas na natpisu d\xc5\xbeamije da je ona sagra\xc4\x91ena 1548.godine. D\xc5\xbeamija je vi\xc5\xa1e puta obnavljana i u dobrom je stanju. Povremeno je u funkciji, zato \xc5\xa1to je podosta udaljena od naselja._NEWLINE_Kad su Osmanlije osvajale nove krajeve, napose gradove, obi\xc4\x8davali su pretvarati crkve u d\xc5\xbeamije. To su npr. napravili sa crkvom u Beogradu 1521., pa sa crkvom sv. Luke u Jajcu, sv. Petra u Livnu, sv. Barbare u Biha\xc4\x87u, sv. Ante u Bi\xc5\xa1\xc4\x87u. Prenamijenjene crkve znale su dobiti ime Fethija (Osvojena), iz \xc4\x8dega se izvodi zaklju\xc4\x8dak da je ovdje nekad bila crkva._NEWLINE_U srpskoj agresiji pre\xc5\xbeivjela je sve topni\xc4\x8dke napade i nije bila pogo\xc4\x91ena.'